એથી કેટલીક પ્રતિજ્ઞા કરવા જેવી છે. કઈ પ્રતિજ્ઞાઓ…? કંઈક આવી હોય શકે એ પ્રતિજ્ઞાઓ. (૧) જીવનમાં ગમે તેટલાં દુઃખો આવે કે નિષ્ફળતા મળે અમે કદી હિંમત હારીશું નહીં. કેમ કે કુદરતે એવી કોઈ રાત્રિ નથી ઘડી જેના ભાગ્યમાં સૂર્યોદય ન હોય. (૨) તમારી આસપાસ બધાં સુખી હોય અને તમે એકલા જ દુઃખી હો તોપણ કોઈની ઈર્ષા કરશો નહીં. (ગામ આખાને મેલેરિયા થયો હોય તો મારો પાડોશી શા માટે બચી જવો જોઈએ એવી નકારાત્મક ભાવના રાખશો નહીં.) (૩) બધાં તમને દગો દઈ રહ્યાં છે, તમારું ભાગ્ય બહુ ખરાબ છે, તમે કદી સફળ થઈ શકવાના નથી એવું વિચારવાને બદલે તમે ખૂબ ભાગ્યશાળી છો અને જરૂર એક દિવસ સફળ થવાના છો એવા શુભ વિચારો જ કરો. (આંસુ લૂછીને ગાલ સાફ રાખવા કરતાં આંસુને ટપકવા ન દેવાનું વધુ સલાહભરેલું છે) (૪) કૂંડામાં રોપેલા છોડવાને ખાતર-પાણીની જરૂર હોય તેટલી જ તમારા આત્માને સદ્‍વિચારોના ખાતરની જરૂર હોય છે, એથી નિયમિત સારું વાંચો, સારા મિત્રો બનાવો, સારાં કામ કરો, ખરાબ મિત્રોથી ક્ષણિક ફાયદો થતો હોય તોપણ તેનાથી દૂર રહો, કેમ કે તેનામાં નેગેટિવ વાયરસ હોય છે. (દુર્યોધન જોડેની દોસ્તી કરતાં કૃષ્ણ જોડેનો કજિયો સારો !) (૫) તમે ખૂબ નબળા અને અન્ય કરતાં ઊતરતા છો એવું માની લઈ તમારા મનમાં તમારા વિશે નબળી છબી ફીટ કરશો નહીં. કહે છે કે જેવું વાવે તેવું લણે. તમે જેવું વિચારશો તેવા જ બની જશો. યાદ રાખો તમારે સ્વહસ્તે જ તમારું સુંદર ચિત્ર દોરવાનું છે. (એ મેન ઈઝ ઓન આર્કિટૅક્ચર ઑફ હીઝ ફ્યુચર !) તમે નિરંતર રામ બનવાનાં સ્વપ્નો જોશો તો છેવટે લક્ષ્મણ જરૂર બની શકશો. પણ રાવણને તમારો આદર્શ બનવશો તો ચંગેઝખાન ભલે નહીં બની શકો, ‘ચૌદશિયા’ જરૂર બની જશો…! સંતો, વિદ્વાનો અને મનોવિજ્ઞાનીઓ કહે છે કે દરેક માણસે પોતાની જાતને ઈશ્વરના જવાબદાર અને શ્રેષ્ઠ સંતાન ગણવું જોઈએ. આપણે બધા નિષ્ફળ જવા સર્જાયા નથી. ક્યારેક સફળ તીરંદાજોનું પણ કોઈ તીર નિષ્ફળ જાય છે. તેથી ભવિષ્યમાં તે સફળ ન થઈ શકે તેવું બનતું નથી. નાપાસ થનારાઓ તેમની એ નિષ્ફળતાથી હતાશ થઈને અટકી જતા હોત તો તેઓ કદી પાસ થઈ શક્યા ન હોત. કોઈકે સાચું જ કહ્યું છે અંત સુધી હિંમત હારશો નહીં. ઘણી વાર ઝૂડાની છેલ્લી ચાવી તાળું ખોલી આપે છે.’